
№ 12130
София, 30.09.2020
В ИМЕТО НА НАРОДА
Върховният административен съд на Република България - Шесто отделение, в съдебно заседание на четиринадесети септември две хиляди и двадесета година в състав:
	ПРЕДСЕДАТЕЛ: 
	РУМЯНА ПАПАЗОВА

	ЧЛЕНОВЕ:
	НИКОЛАЙ ГУНЧЕВ
ДЕСИСЛАВА СТОЕВА

	при секретар 
	М.С. 
	и с участието

	на прокурора 
	Веселин Найденов
	изслуша докладваното

	от председателя
	РУМЯНА ПАПАЗОВА

	по адм. дело № 2277/2020.


Производството е по реда на чл.208 и следв. от Административнопроцесуалния кодекс (АПК) във вр. с чл.76 от Закона за противодействие на корупцията и за отнемане на незаконно придобитото имущество (ЗПКОНПИ).
Образувано е по касационна жалба на Л. Консулова от [населено място] против решение №963 от 13.12.2019г., постановено по адм.д. №661 по описа за 2019г. на Административен съд - Хасково, с което е отхвърлена жалбата й против решение №РС-310-18-020/20.03.2019г. на Комисия за противодействие на корупцията и за отнемане на незаконно придобито имущество.
Изложените съображения за необоснованост, неправилно прилагане на чл.56, чл.58, чл.74, ал. 1 и 2 от ЗПКОНПИ и §1, т.15, б. „б“ от ДР на ЗПКОНПИ, са относими към касационните основания за отмяна по чл.209, т.3 от АПК.
Ответникът Комисията за противодействие на корупцията и за отнемане на незаконно придобито имущество, гр. София, е оспорил касационната жалба.
Прокурорът от Върховната административна прокуратура е дал заключение за неоснователност на касационното оспорване.
Върховният административен съд, шесто отделение, намира касационната жалба за процесуално допустима като подадена в срока по чл.211, ал.1 от АПК от надлежна страна с правен интерес по смисъла на чл.210, ал.1 от АПК.
Разгледана по същество, касационната жалба е неоснователна по следните съображения: 
Предмет на съдебен контрол в производството пред Административен съд - Хасково е решение №РС-310-18-020 от 20.03.2019г., с което Комисията за противодействие на корупцията и за отнемане на незаконно придобитото имущество (КПКОНПИ) е установила по отношение на Л. Консулова, общински съветник в Общински съвет – Х. и лице, заемащо висша публична длъжност по смисъла на чл.6, ал.1, т.32, предл. 4 от ЗПКОНПИ, следното :
- конфликт на интереси за това, че е участвала в гласуването на Решение №671 по Протокол №34 от 27.04.2018г. на Общински съвет – Хасково, в свой частен интерес, което е нарушение на чл.56 от ЗПКОНПИ;
- конфликт на интереси за това, че на 14.06.2018г. е участвала в подготовката и обсъждането на акт в частен интерес на свързано с нея лице по смисъла на §1, т.15, б. „б“ от ЗПКОНПИ, което е нарушение на чл. 58 от ЗПКОНПИ;
- наложила е глоба на Л. Консулова в размер на 5000 лв. за осъществен конфликт на интереси по чл.52 от ЗПКОНПИ, за нарушение на разпоредбата на чл.56 от ЗПКОНПИ, и глоба в размер на 5000 лв. за осъществен конфликт на интереси по чл. 52 от ЗПКОНПИ, за нарушение на разпоредбата на чл.58 от ЗПКОНПИ;
- отнела е в полза на общината от Л. Консулова сума в размер на 34.56 лв., представляваща нетното дневно възнаграждение за 27.04.2018 г., получено от деянието, породило конфликт на интереси, на основание чл.81, ал.1 от ЗПКОНПИ.
За да отхвърли подадената жалба, първоинстанционният административен съд е приел за установени трите кумулативни предпоставки от фактическия състав на конфликт на интереси по смисъла на чл.52 от ЗПКОНПИ: лице, заемащо висша публична длъжност, наличие на негов частен интерес, както и възможност частният интерес да повлияе върху безпристрастното и обективното изпълнение на правомощията или задълженията му по служба. Частният интерес е обоснован като облага за свързано лице по смисъла на §1, т.15, б. „б“ от ДР на ЗПКОНПИ предвид наличието на икономически зависимости, които пораждат основателни съмнения в безпристрастността и обективността на лицето, заемащо публична длъжност. Жалбоподателката като секретар с определено възнаграждение на комисията за провеждане на конкурс за възлагане на управлението на „***“ ЕООД е участвала във всички етапи на проведения конкурс: при отварянето на пликовете на кандидатите по реда на тяхното постъпване, разглеждането на документите на кандидатите, проверката за съответствие с поставените изисквания, допускането до участие на двама участници в следващия етап, събеседването с тях, оценяването и класирането им. Едва след обявяването и образуването на средноаритметичните оценки е подала заявление за самоотвод с мотиви, свързани с възможността за потенциален конфликт на интереси с класирания участник д-р Я.Я. Законосъобразно поведение би било налице, ако жалбоподателката си е направила отвод и е прекратила участието си в работата на комисията в момента на отваряне на пликовете и узнаване на обстоятелството за наличие на частен интерес.
Така постановеното решение е валидно, допустимо и правилно.
Касационният довод за необоснованост се преценява като неоснователен. Първоинстанционният административен съд е извършил самостоятелна преценка на събраните по делото доказателства и на доводите на страните, постановил е решението си при изяснена фактическа обстановка и е подвел фактите под вярната правна квалификация. Формираното вътрешно убеждение не се отклонява от правилата на формалната и правната логика, а фактическите и правните изводи на съда не са опорочени от грешки и превратно тълкуване в насоки, които не са нормирани от закона.
Неоснователни са изложените в касационната жалба доводи за неправилно тълкуване и прилагане на материалноправните норми, уреждащи института на конфликта на интереси съгласно ЗПКОНПИ.
От фактическа страна не е спорно, че жалбоподателката Консулова заедно с М.Я. са съдружници и съуправители в Амбулатория групова практика за първична медицинска помощ "***" ООД. Двете ползват медицински кабинети под наем в Медицински център „***“ ООД, в който Я.Я - съпруг на М.Я., е бил съдружник и съуправител при обявяване и провеждане на конкурса. Всички тези обстоятелства определят Л. Консулова – секретар на конкурсната комисия и Я.Я. – кандидат и участник в конкурса, като свързани лица по смисъла на §1, т.15, б. „б“ от ДР на ЗПКОНПИ. Между тях съществуват икономически зависимости, пораждащи основателни съмнения в безпристрастността и обективността на лицето, заемащо публична длъжност. Вместо да си направи самоотвод, както я задължава чл.63, ал.1 от ЗПКОНПИ, Л. Консулова като секретар на конкурсната комисия е взела участие във всички етапи при провеждане на конкурса, съгласила се е да й бъде определено еднократно възнаграждение от 100 лв. и е оповестила частен интерес едва след класиране на участниците. С действията си е нарушила забраната по чл.56 от ЗПКОНПИ при изпълнение на задълженията си да гласува в частен интерес и забраната по чл.58 от ЗПКОНПИ да участва в подготовката, обсъждането и приемането на актове в частен интерес. Както е установено в мотивите на обжалваното съдебно решение, жалбоподателката не е подписала протокола с решението на комисията, но към момента на отвеждане вече е била взела участие в подготовката и обсъждането на крайния акт, като включително е дала свои оценки и е поставяла въпроси към участниците при проведеното събеседване. Обосновано и правилно първоинстанционният административен съд е приел, че е упражнила правомощия по служба в частен интерес, обоснован като облага по смисъла на чл.54 от ЗПКОНПИ – както нематериална, така и материална, за свързано лице. Законът не допуска фактически ситуации, в които дадено лице, заемащо публична длъжност, би могло да повлияе в частен интерес, като по този начин компрометира публичната длъжност, реда и начина, по който се осъществяват функциите, възложени на съответното учреждение или ведомство. Дори само възможността съществуващият частен интерес, безспорно установен в настоящия случай, да повлияе върху безпристрастното и обективно изпълнение на задълженията, води до състояние, което е обществено опасно и укоримо и като такова не следва да бъде допускано. Целта е предотвратяването на съмнения, че лицата, заемащи публични длъжности, осъществяват правомощията си на база на лични и роднински отношения, а не на база на законоустановените критерии.
Не се установяват съществени нарушения на административнопроцесуалните правила на чл.74, ал.1 и 2 от ЗПКОНПИ.
Изтичането на сроковете по чл.74, ал.1 от ЗПКОНПИ не преклудира правомощието на КПКОНПИ да се произнесе с мотивирано писмено решение за установяване на конфликт на интереси по реда на глава осма от закона. Не е налице особена законова норма, забраняваща извършването на процесуални действия след изтичане на продължения едномесечен срок по чл.74, ал.1, изр.2 от ЗПКОНПИ. Не съществува и изрична законова разпоредба, предвиждаща прекратяване на административното производство по установяване на конфликт на интереси след изтичането на сроковете по чл.74, ал.1 от ЗПКОНПИ (В същата насока Тълкувателно решение №1 от 04.06.2020г. на ВКС по т.д. №1/2018 г., ОСГК). При тази нормативна уредба сроковете по чл.74, ал.1 от ЗПКОНПИ следва да се разглеждат като инструктивни, а не като преклузивни. Административният орган е допуснал просрочия, но извършените със забава процесуални действия не са в нарушение на общия принцип за разумен срок.
Неправилно е поддържаното в касационната жалба становище за нарушение на административнопроцесуалното правила на чл.74, ал.2 от ЗПКОНПИ. Решението за установяване на конфликт на интереси съдържа подробни фактически и правни основания за издаването му. При спазване на т.3 в диспозитивната му част са посочени нарушените разпоредби на раздел II от глава осма на закона - чл.56 и чл.58, за които са наложени две глоби по чл.171. Съгласно ал.1 на чл.171 за нарушение на разпоредба на раздел II от глава осма се налага глоба в размер от 5000 до 10 000 лв., като в разглеждания случай глобата за нарушение на всяка конкретно и изрично посочена разпоредба е определена в минимален размер.
Първоинстанционният административен съд е извършил проверка за законосъобразност на всички основания по чл.146 от АПК. Оспореният административен акт е издаден при спазване на процесуалноправните и материалноправните предпоставки за законосъобразност, поради което обжалваното съдебно решение, с което жалбата е отхвърлена като неоснователна, следва да бъде оставено в сила като обосновано и правилно.
С оглед изхода на спора в полза на КПКОНПИ следва да бъде присъдено юрисконсултско възнаграждение за тази инстанция в размер на 100. 00 лв.
По изложените съображения и на основание чл.221, ал.1 и 2 от АПК Върховният административен съд, шесто отделение,
РЕШИ:
ОСТАВЯ В СИЛА решение №963 от 13.12.2019г., постановено по адм. дело №661 по описа за 2019г. на Административен съд – Хасково.
ОСЪЖДА Л. Консулова от [населено място] да заплати на Комисията за противодействие на корупцията и за отнемане на незаконно придобитото имущество юрисконсултско възнаграждение в размер 100. 00 лв.
Решението е окончателно.

